फारूक भलेआं मनजीत इच डुब्बी गेदा हा। होटल दे कमरे च ओह् मनजीत गी नेकड करियै अपने सामने बठांदा दे केईं केईं घंटे नीझ लाइयै उदी बक्खी दिखदा रौंह्दा। उसी अपने अंदर इक शक्ति सुरकदी से’ई हुंदी, उसी अपना आप शिव साई बझोंदा। उस बेलै उदे दमाका च केईं पेंटिंगज़ बनन लगदियां, ते केईं कवतां सुलसुल करदियां, नंगे दूर बेहियै मनजीत जेलै फारूक दी अक्खीं च अपने प्रति ऐसे भाव दिखदी तां उसी अपने वजूद इच इक अलौकिता दा एह्सास हुंदा। ओह् धरत कोला उप्पर उट्टन लगी पौंदी। इनें दिनें फारूक ने जिन्नियां पेंटिंग्ज बनाइयां, ओह् सारियां उन्न मनजीत गैलरी च रक्खनियां शुरू करी दित्तियां। हर पासै हुल्ल पेई गेई। बड़े बड़े लोक उस गैलरी दे चक्कर कट्टन लगी पे। उंदे च सरकारी कल्चरल विभाग दे सेक्रेट्री महाराज सिंह बी हे। इक पेंटिंग उनेंगी खास तौरा पर पसंद ही, उदे च मनजीत दी थोड़ी-थोड़ी शकल बी लभदी ही। उस पेंटिंग गी दिक्खने आस्तै महाराज सिंह मनजीत गैलरी दे केईं चक्कर लगाई चुकेआ हा।